Tiltale for hvidvask af særligt grov beskaffenhed efter straffelovens § 290 a, stk. 2, jf. stk. 1, og til dels forsøg herpå, jf. § 21
Ret: Retten i Næstved (1. instans)
Faggruppe: Straffesag — Almindelig domsmandssag
Sagsemner: Betalingsmidler, dokumenter og bevismaterialer;

RETTEN I NÆSTVED

D O M

afsagt den 2. februar 2022

Rettens nr. 6743/2021
Politiets nr. SØK-76602-00001-19

Anklagemyndigheden
mod
Tiltalte
CPR nr.(Født 1999)

Der har medvirket domsmænd ved behandlingen af denne sag.

Anklageskrift er modtaget den 1. november 2021.

Tiltalte er tiltalt for

1.
hvidvask af særligt grov beskaffenhed efter straffelovens § 290 a, stk. 2,
jf. stk. 1, og til dels forsøg herpå, jf. § 21, ved i perioden fra den 7. april
2019 til den 10. april 2019, formentlig på sin tidligere adresse på Adresse i
Slagelse, via sin konto i Jyske Bank, at have konverteret eller overført penge,
som direkte eller indirekte er udbytte af strafbare lovovertrædelser, for at
skjule eller tilsløre den ulovlige oprindelse, idet tiltalte stil- lede sin konto i
Jyske Bank med Konto nr. til rådighed for andre personer og virksomheder,
hvorefter der på kontoen blev indsat i alt 507.295 kr. og ved brug af tiltaltes
NemID videreoverført i alt 233.132,91 kr. til de i bilag A oplistede
virksomheder eller personer, selvom tiltalte vidste eller bestemt formodede, at
pengene stammede fra strafbare lovovertrædelser, og at overførslerne skete
for at skjule eller tilsløre pengenes ulovlige oprindelse, ligesom tiltalte på sin
konto den 10. april 2019 var i besiddelse af 274.121,87 kr., som var modtaget
og skulle have været videreoverført på samme måde, hvilket mislykkedes, da
Jyske Bank standsede en overførsel på 274.083,36 kr. til modtageren Person
1/ Udenl. virks.G.m.b.H 1, hvorefter SØIK beslaglagde det fulde indestående
på kontoen.

Bilag A

Dato Overført til                         Beløb             Bilagsnummer
7. april 2019   Udenl. virks.G.m.b.H 2        130.880,75 kr.  33-2-5-1-1

Std 75327



side 2

9. april 2019 Udenl. virks. S.P.A  
  

48.609,60 kr. 33-2-7-11
9. april 2019 Udenl. virksomhed 53.642,56 kr. 33-2-6-1-1

Påstande

Anklagemyndigheden har nedlagt påstand om fængselsstraf.

Anklagemyndigheden har påstået konfiskation af 274.121,87 kr. hos tiltalte,
jf. straffelovens § 75, stk. 1.

Tiltalte har nægtet sig skyldig.

Tiltalte har ikke haft bemærkninger til konfiskationspåstanden.

Sagens oplysninger

Der er afgivet forklaring af Tiltalte.

Forklaringen er lydoptaget og gengives ikke i dommen.

Der har været fremlagt hvidvaskindberetning fra Jyske Bank til SØIK af 19.
april 2019, udtog fra tiltaltes konto, personopslag, R75 og SØIK's oplysninger
vedrørende hvidvaskindberetninger vedrørende Person 2 og Person 3,
oplysninger fra Erhvervsstyrelsen, R75S og SØIK's oplysninger vedrørende
hvidvaskindberetninger vedrørende Virksomhed IVS og Udenlandsk
virksomhed samt SØIK's oplysninger fra hvidvaskindberetninger vedrørende
Person 1.

Tiltalte er tidligere straffet ved

indenretlig bødevedtagelse af 13. februar 2020 med 6 dagbøder á 400
kr. for overtrædelse af straffelovens § 121.

Tiltalte har om sine personlige forhold forklaret, at han påbegyndte
tømreruddannelsen inden sagen. Han har bestået prøve 2. Han har været i lære
i 2 år, men hos 5 forskellige firmaer, hvoraf flere ikke har været gode
lærepladser. Han føler derfor, at han har spildt de 2 år. Han ville gerne have
været tømrer, men han har i stedet arbejdet på lager imellem et halvt til 1 år
og hos en hvidevaremontør i 1 år. Nu arbejder han på lageret i en Virksomhed
i Roskilde, hvor han gerne vil fortsætte med at arbejde, idet han har et meget
godt forhold til såvel sin chef som sine kolleger. Han fik egen lejlighed for 3
til 4 måneder siden. Det var hans chef, som hjalp ham med at finde den. Han
er nu ved at tage kørekort, hvilket hans chef også har hjulpet ham med.
Alkohol og stoffer har fyldt lidt hos ham, da han har prøvet diverse ting, men
det er bedre i dag. Han har svært ved at sove og tager derfor engang imellem
hash for bedre at kunne falde i søvn. Han vil i givet



side 3

fald være indstillet på at udføre samfundstjeneste og overholde fastsatte
vilkår. Hash vil ikke have betydning for mødeforhold - han har et arbejde i
forvejen..

Rettens begrundelse og afgørelse

Det lægges som ubestridt til grund, at der i perioden 7. til 10. april 2019 blev
indsat 507.295 kr. på tiltaltes konto og ved brug af tiltaltes nem-ID
videreoverført 233.132,91 kr. til de på liste A anførte virksomheder, ligesom
der blev forsøgt videreoverført 274.083,36 kr. til Person 1/Udenl.
virks.G.m.b.H 1.

Retten finder det efter de fremlagte oplysninger om de personer og selskaber,
der overførte større pengebeløb til tiltaltes konto i den i tiltalen anførte
periode, bevist, at de overførte beløb direkte eller indirekte hidrører fra en
eller flere ikke nærmere konkretiserede strafbare lovovertrædelser.

Efter tiltaltes egen forklaring lægger retten til grund, at tiltalte forud for den
omhandlede periode for overførslerne havde udleveret sit nem-ID og sine
kontooplysninger til en kammerat, som tiltalte af frygt for repressalier ikke
har ønsket at opgive navnet på.

Tiltalte har forklaret, at den pågældende kammerat spurgte tiltalte, om han
måtte sætte nogle penge ind på tiltaltes konto og hæve dem igen, hvilket
tiltalte accepterede.

På ovenstående baggrund finder retten det bevist, at tiltalte må have anset det
for sandsynligt at hans strengt personlige oplysninger ville blive anvendt til
hvidvask af penge i et omfang svarende til det i tiltalen anførte.

Tiltalte er herefter skyldig i medvirken til hvidvask af særligt grov
beskaffenhed og til dels forsøg herpå.

Straffen fastsættes til fængsel i 6 måneder, jf. straffelovens § 290 a, stk. 2, jf.
stk. 1, jf. § 23 og til dels § 21.

2 måneder af straffen skal afsones nu.

Resten af straffen skal ikke afsones, hvis tiltalte overholder de betingelser,
som er angivet nedenfor, jf. straffelovens § 58, stk. 1.

Straffen fastsættes som en tillægsstraf, da forholdet er begået forud for
bødevedtagelsen af 13. februar 2020, jf. straffelæovens § 89.

Retten har i forbindelse med strafudmålingen i skærpende retning lagt vægt
på grovheden af forbrydelsen, herunder størrelsen af det beløb, der blev
hvidvasket og forsøgt hvidvasket. Retten har i formildende retning lagt vægt



side 4

på, at tiltaltes rolle har været af mere underordnet karakter, at tiltalte ikke
tidligere er straffet for berigelseskriminalitet samt at tiltalte har gode
personlige forhold. Retten har ud fra en samlet vurdering fundet grundlag for
at gøre dommen delvis betinget.

Retten har ikke fundet grundlag for at tillægge sagsbehandlingstiden
betydning i forbindelse med strafudmålingen.

Retten tager påstanden om konfiskation til følge, jf. straffelovens § 75, stk. 1.

Thi kendes for ret:

Tiltalte skal straffes med fængsel i 6 måneder.

2 måneder af straffen skal afsones nu. Resten af straffen skal ikke
afsones, hvis tiltalte overholder følgende betingelser:

1. Tiltalte må ikke begå noget strafbart i en prøvetid på 1 år fra endelig
dom.

Hos tiltalte konfiskeres 274.121,87 kr.

Tiltalte skal betale sagens omkostninger.

Dommer